Жылля будуецца больш
Хатняя старонка > Жылля будуецца больш
Пытанне з «праблемнымі» дамамі сёлета будзе закрыта.
«Кітайцы бязвыплатна збудуюць інтэрнат для нашых студэнтаў, а беларусы пазбавяцца ад усіх «праблемных» дамоў і перавыканаюць план па будаўніцтве жылля прыкладна на 100 тыс. м2», — зазначыў першы намеснік міністра архітэктуры і будаўніцтва Аляксандр Кручанаў. Пры гэтым ён падкрэсліў, што нельга рабіць усіх уласнікамі жылля.
— Асноўныя задачы будаўнічага комплексу зараз — стрымліваць рост кошту будаўніцтва і не дапускаць празмернасцей, улічваючы зніжэнне аб'ёму інвестыцый, каб дасягнуць суадносін якасці і кошту, — падкрэсліў намеснік міністра. — Работа гэтая вядзецца па ўсіх накірунках. Штогадовы эканамічны эфект ад укаранення ў вытворчасць завершаных распрацовак у галіне будаўніцтва складае не менш за 8 рублёў на 1 рубель выдаткаў на навуку. Уведзены 157 тэхнічных нарматыўна-прававых актаў (ТНПА), з якіх 75 — ідэнтычныя еўрапейскім, а 39 нашых будаўнічых матэрыялаў маюць маркіроўку Еўрапейскага саюза.
Жыллёвыя і арэндныя «метры»
Нягледзячы на змяншэнне аб'ёму інвестыцый, жыллёвае будаўніцтва ў гэтым годзе вядзецца хуткімі тэмпамі. За першае паўгоддзе ўзведзена 2 млн 747,8 тысячы м2 (або 68,7% замест запланаваных на гэты тэрмін 50%). Улічваючы такія тэмпы, да канца 2015-га замест запланаваных 4 млн м будзе збудавана 4 млн 110 тысяч. Лідзіруе ў гэтым сэнсе Брэсцкая вобласць, дзе ўжо зараз план жыллёвага будаўніцтва на гэты год выкананы на 102%.
57,4% ад задання на год (905 тысяч м2) збудавана з дзяржпадтрымкай, да канца года гэты паказчык плануецца давесці да 103,5%. Кошт квадратнага метра пры гэтым складае 6 млн 971 тысяча рублёў. Для грамадзян, якія маюць патрэбу ў паляпшэнні жыллёвых умоў, узведзена 1 млн 115 тысяч м2. Адзін метр такога жылля каштуе зараз у сярэднім па рэспубліцы 7 млн 220 тысяч рублёў.
У 5,7 раза павялічыўся аб'ём будаўніцтва жылля па дзяржаўным заказе і склаў 325 тысяч м2. Тэмпы будаўніцтва арэнднага жылля таксама павышаюцца — за паўгода ўжо ўведзена 118 тысяч м2.
Упор — на эканомклас
— Пры гэтым мы вельмі абмежаваны ў аб'ёмах сродкаў крэдытавання. 6,1 млн інвестыцый распісаны па кожным доме канкрэтна, і ўсім даводзіцца ўпісвацца ў гэтыя сродкі, — дадаў Аляксандр Кручанаў. — На 2016 год зноў запланавана будаўніцтва 4 млн м2, з якіх 1 млн 580 тысяч — жыллё з дзяржпадтрымкай, на што, магчыма, будзе выдаткавана 7 трлн рублёў (пакуль бюджэт не сфарміраваны), так што паляпшэння ў інвестыцыйным кірунку пакуль не назіраецца.
У такіх умовах будаўнікі робяць упор на жыллё эканомкласа, узвядзеннем якога займаюцца домабудаўнічыя камбінаты, пра якія пойдзе гаворка ва ўказе №26. Гэтым прадпрыемствам прапануецца даць магчымасць набываць зямельныя ўчасткі для будаўніцтва жылля грамадзянам, што маюць патрэбу ў паляпшэнні жыллёвых умоў, без удзелу ў конкурсе.
— Такім чынам мы і жыллёвае пытанне вырашым, і загрузім працай камбінаты, якія ў нас зараз мадэрнізаваны настолькі, што нават з-за мяжы прыязджаюць на іх паглядзець, — распавёў намеснік міністра.
На кантролі дзяржавы
Іншыя крыніцы фінансавання будаўніцтва жылля — іпатэка і выкарыстанне жыллёвых зберажэнняў грамадзян, якія павінны былі апрабавацца ў гэтым годзе, — працаваць пакуль не могуць з прычыны высокай стаўкі рэфінансавання. Разам з тым, у гэтым паўгоддзі значна павялічыўся аб'ём будаўніцтва з прыцягненнем уласных сродкаў грамадзян, пры гэтым крыху паменшыўся кошт на першасным (каля 10 млн за м2) і другасным (15 млн за м2) рынках жылля.
Намеснік міністра падкрэсліў, што кожны «праблемны» дом (з ненарматыўным тэрмінам будаўніцтва) знаходзіцца на кантролі дзяржавы, і прывёў лічбы на 31 ліпеня. У Віцебскай вобласці застаўся адзін такі будынак, які гатовы на 83% праз неўкамплектаванасць дольшчыкамі — праблему плануюць вырашыць у верасні. У Мінску — 14 аб'ектаў, 6 з якіх ужо падрыхтаваны да здачы, астатнія здадуць у жніўні і верасні. «Гэты год стане пераломным, бо мы закрыем пытанне «праблемных» дамоў», — упэўнены прадстаўнік міністэрства.
Цэмент — па-максімуме
На будаўнічых прадпрыемствах праводзіцца праграма па зніжэнні сабекошту прадукцыі і аптымізацыі структуры затрат на вытворчасць, у межах якой у краіне мадэрнізаваны тры цэментныя заводы. Іх магутнасць планавалася ў памеры да 9,5 млн тон (кіруючыся планам збудавання 10 млн м2 жылля ў год). Улічваючы памяншэнне колькасці планавых метраў да 4 млн, выбраны кірунак на стварэнне новых будаўнічых матэрыялаў з максімальным выкарыстаннем цэменту як асноўнага складніку.
— У нас шмат напрацовак: плітка са штучнага каменю, будаўніцтва бетонных дарог і іншае. Эканамічны эфект ужо дасягаецца падчас рамонтных работ на Мінскай кальцавой дарозе, дзе за суткі ўкладваецца адзін кіламетр «бетонкі», тэрмін службы якой 25 гадоў супраць 12,5 года прыдатнасці асфальтавага пакрыцця, — распавёў Аляксандр Кручанаў. — Кітайскі бок акажа тэхнічную бязвыплатную падтрымку ў будаўніцтве сацыяльнага жылля, за кошт чаго запланавана будаўніцтва 39 аб'ектаў па ўсіх абласцях. Будзе ўзведзены таксама інтэрнат для студэнтаў, на што выдаткоўваецца 100 млн юаняў.
[4] http://zviazda.by/wp-content/uploads/2015/08/8-25.jpg
[5] http://twitter.com/share?url=http://zviazda.by/be/news/20150808/1438984393-zhyllya-buduecca-bolsh&text=Жылля будуецца больш
[6] http://vkontakte.ru/share.php?url=http://zviazda.by/be/news/20150808/1438984393-zhyllya-buduecca-bolsh
[7] http://www.facebook.com/sharer.php?u=http://zviazda.by/be/news/20150808/1438984393-zhyllya-buduecca-bolsh&t=Жылля будуецца больш&src=sp
[8] https://plusone.google.com/_/+1/confirm?hl=ru&url=http://zviazda.by/be/news/20150808/1438984393-zhyllya-buduecca-bolsh